جدول بيانات الراوي
اسم الباحث: م. باسل وراسنة.
محور الرواية: أكلة بين الحمى والكنة.
تاريخ الرواية: 17/4/2012م
مدة الرواية:ساعة. 
اسم الراوي: خولة محمد مناصرة.
مكان المقابلة: بيت أهلها.
عمر الراوي: 35 سنة.
مكان السكن: بني نعيم.
المهنة الحالية: ربة بيت.
المهنة سابقاَ: ربة بيت.
حضور غير الراوي: أمها وأختها.
الحالة الاجتماعية للراوي: متزوجة.
مصنف عائلة الراوي:عائلة ممتدة.
عدد أفراد الأسرة: 12 فرد 
عدد سنوات تعلم الراوي: 16 سنة.
مجال الدراسة بعد الثانوية: تربية وعلم نفس.
هل عايش الراوي ما يرويه شخصيا؟ نعم.
من أين حصل الراوي على معلوماته: تجربة شخصية.
أية ملاحظات أو انطباعات عن الراوي:
كان يبان على وجه الراوية ومن حديثها الأرتباك والخوف من أن يسمع أحد أبنائها الحديث ويوصله لحماتها، كما أنها أصرت أن تكون المقابلة في بيت أمها، حيث لاحظت عليها كثرة التشكي من الظروف المعيشية ولقد قالت: احنا أهالي عمال المناشير بنشبع أول الشهر وبنقضيها لآخر الشهر جوع وشحدة، ومرة علينا أيام والله يعيطوا [ يبكوا] الأولاد من قلت الأكل، ولاحظت على أبنائها عندما وضعت لهم أمها الطعام، يأكلون بلهفة وكأنهم لا يرون الأكل أو محرومون. 


أنا لما تزوجت نزلت في عيلة من زلام 2 (جوزي وحماي أو عمي أخو أبوي) وخمس نسوان وهن حماتي وبناتها الأربعة، وأول ما دخلت عندهم ماكنت أعرف أسوي اشي غير كاسة الشاي لأني ما طبخت اشي في دار أهلي وكنت أتعلم في الجامعة وأروح على الدار بس أحط أكل من الطنجرة وأُوكل وأساعد أمي بس في الجلي والشطف في الدار، وأول شهر مر عليَّ في دار جوزي كنت بس أجلي مواعين الأكل وأشطف الدار وحماتي تعمل هي الفطور أو بنتها سُهيلة والغدا كمان هن اللي يعملنه، وأعمل سلطة البندورة مرات لما تبقى حماتي طابخة النا غددا مقلوبة جاج، والله ما أستجري أقول لحماتي انه هذه الطبخة ما بوكلها، أو نفسي في الطبخة الفلانية، والله ما أستجري، لأنها كثيرة حكي وما بتملص من لسانها، على شان ما تصير تقول مش عاجب مرة ابني طبيخي.
ويوم هيك في الليل جيت بدي أعجن، وهذه العجنة كانت أول عجنة إلي، وكانت سُهيلة أخت جوزي هي اللي مسؤولة عن العجين، وناديت عليها وأنا في المطبخ وأجت عليَّ وقلت الها: تعالي حطي لي على الطحين، وحطي خمرة وملح، وقالت: أنا ما إلي دخل، حطي زي ما بدكِ وتَعدلي فيهن، ورحت أنا وحطيت طحين أبيض وطحين قمح مع بعضه وحطيت ملح وخميرة في كفت ايدي ودرتهن على الطحين زي ما بقيت أشوف سُهيلة كيف بتعجن، ورديت الطحين في جهة الجاط لقدام ودرت ميه سخنة في هذه الجهة اللي زحت منها الطحين لقُدام على شان اعرف أعجن وقلت:"بسم الله الرحمن الرحيم " وبلشت أعجن فيهن، وكنا نعجن العجنة عن يومين خبز، وتسوي الها عشرين رغيف خبز في فرن الكهرباء الكبير، وطلعت هذيك العجنة مِرقة، وأجت حماتي وشافت العجين مرق وقالت: شو هذا العجين، ليش طالع مِرِق؟، وسمعتني كلام زي مص الذنين وظليت ساكتة، وثاني يوم من الصبح قُمت وخبزت العجين، ومرة على مرة أعرفت بهوا العجين وصرت أعجن كويس، ويوم عَدت أمي عليَّ وأنا قاعد بخبز ونحرق رغيف الخبز في الفرن، وحملته لأمي لخوف تشوفه حماتي وتبهدلني، ولما كان ينحرق رغيف الخبز، لأنني أبقى ملتهية في شغلة ثانية في الدار، كنت أحمل الرغيف تحت أباطي وأنزل فيه على أكل الغنم وأفتفته الهن فيه أو لما يكون عمي عندهن أرد على السنسلة اللي ورا الدار وأحطه عليها، وكنت أحط باقي الخبز في هذاك اليوم اللي أخبز فيه في الثلاجة بعد العشا في هذاك اليوم، على شان يظل زي ما هو بعد ما نطوله ثاني يوم ونحطه على صينية مكشوف وبذوب عنه الثلج وبعدها بنسخنه في الفرن وبرجع كأنه مخبوز ألحين في الفرن، واحنا رغيف الخبز عندنا على كُبر الفرن وخميل واللبة (اللُب) اللي فيه لحاله بعمل رغيف، بس هيك هم بحبوه.
وأول طبخة غماس بالخبز طبختها كانت مرقة كوسا، وأنا متعود في دار أبوي من طبيخ أمي، ان فرم الكوسا كبير، وكل فكري عندنا ولا في عند حماتي كله واحد وفلامت الكوسا فرم كبير والا هم متعودين على الفرم الصغير وما رضوا يوكلوا منها لما شافوا الفرم كبير، كيف بتعمليها؟، هذا بنشتري الكوسا الكبير ونغسله بميه حلوة وبالسكين بنقيم القمعة عنه من راس الكوساية ومن قاعها وبصير بالسكين أحزز في الكوسا مرة بالعرض وعلى طولها وأرد ثاني مرة بالطول وعلى طول الكوساية وبعدها امسك الكوساية بيدي الشمال والسكين بيدي اليمين وأفرم فيها على باب الجاط او اللي هو، لما أفرم إلي 4 أو 5 كوسايات، وباجي بعلق طنجرة التوتية الصغغيرة على الغاز وبحط فيها فنجان زيت ذرة وبولع الغاز تحتيهن وبفرم إلي راس بصل فرم، وبحطه عليهن وبس يحمر البصل بدير فرم الكوسا عليهن وفرن فلفل أخضر وبظل أحوس أو أحرك فيهن لما يستوي الكوسا وبحط طاسة ميه أو لتر ميه مع معلقتين أو ثلاث دمعة بندورة بعد ما أذوبهن في الميه وبعصر فوقيهن بعد ما يغلين بندورة قناني زَل في الصفاية أو بعصر حبات بندورة عصر في الصفاية اذا ما في قناني بندورة وبديرهن فوقيهن في الطنجرة وبعد ما يغلين وتيجي لمرقتهن وبدها تبلش تُربُط بملحهن معلقة ملح كبيرة، وعندنا أم جوزي وبناتها وجوزي بدهم فَت خبز فيها، وبفت لهم فيها خبز فَت والبقية بنوكل منها غماس بالخبز، بس عمي بوكل لحاله من زمان زمان وفي غرفته بقعُد ويصله الأكل لحده، ولما كان تظل حُصته من الجاج او اللحم وما يوكلها نلاقيه مخبأها في الثلاجة ومرات كثير تظل ونرميها، وقبل مدة فتحت بنته الثلاجة والا فيها جُربان (جراب) ومحطوط فيه ورك جاج، ورمته من شباك المطبخ لبرا الدار والا باقي عمي يوم الجمعة لما حطيت له الغدا في غرفته وحطيت له صحن مقلوبة مع الورك اللي بحبه، ماكل الرز ومخبأ الورك في الثلاجة.
ودايماً كانت سُهيلة هي اللي تطبخ وتطبق الطبخة وأنا ما إلي إلا أتطلع بعني عليها، ويوم بحردن عن الطبيخ وبقولن: احنا ما النا دخل هي اللي تطبخ، وكان يوم جمعة، ورحت انا وقطعت الجاج، وهم عادتهم يتشعوط الجاج على الغاز، وانا ما شعوطته، وقطعت الجاجتين بالسكين وخليت الجناح مع السفينة (الصدر) والورك قسمته نصين، فخدة وراس الورِك، وهم باقين يخلوا الورك زي ما هو، ودخلت عليَّ حماتي وصارت تحكي: ليش مقطعيتهن هيك، واحنا بنقطعهنش هيك، وانت مُعَدلة من دار أبوكِ، وهي تغلط عليَّ وأنا ظليت على السكت، ما حكيتش ولا اشي، وراحت وودت اللي سُهيلة، وشلفت الطنجرة من بين اديَّ وعلقتهن على الغاز وحاستهن مع بصل وصرت أنا أقطع في الزهرة سنون كبار وأقلي فيها في زيت ذرة في القلاية، وهي ظلت لما زادت على الطنجرة ميه وستوى الجاج طفت الغاز وراحت، وكنت أنا مش متعودة على طبيخهم وشغلاتهم ورحت وحطيت الزههر المقلى فوق الجاج بعد ما زليت الشوربة عنه في طنجرة صغيرة ودرت على ما أظن كيلو ونص رز منقوع فوقيهن ومع بكيت أو زرف (كيس) شعيرية حمصته في القلاية مع زيت ذرة وكنت خالطيتهن مع الرز، وأجت حماتي تنفُر نَفِر وقالت: أنو اللي قال لكِ تعلقيهن على الغاز، احنا بدناش نطبخ ألحين، ورحُت وطفيت [أطفأت] الغاز تحتيهن، وبعد شوية أجت حماتي سألتني وين الطبيخ؟، قلت الها طفيت الغاز تحتيه، والا هي بتقول: ليش تطفي الغاز تحتيهن، قلت الها: انتِ قلتِ إلي ما تطبخيهن الحين، وعاودت علقتهن على الغاز وطلعت الطبخة مخبصة على شان تركناهن بدون طبيخ والرز عليهن، وبعدها حردتُ عن الغدا يومها وقعدت في غرفتي وحماتي كفتت الطنجرة على السدر وحطت قدامهم الأكل وودت إلي رزفي صينية وعليهن راس الورك وفخدته، وأنا سامعها بتقول لبنتها: أعطيها هذا الورك، على هوا أنا قطعته نصيين، وظليت يومها حردان عن الأكل ولما دخلت عليَّ بنت حماتي قلت الها: بوكلش أنا صايم، مَهي الحماة كانت على كل شغلة تدقِر بس بدها اشي تمسكه على الكنة، ولما نلتم على الأكل كمان ما أملص من لسانها، وتظل تعيد وتزيد على الاشي اللي صار، بس كانت مشاكلنا على الأكل ولا على اشي ثاني ولو بدي أحكي لجوزي بتحلنش له كلمة وبتصير أمه تتغضب عليه، وهذول ما بكفي الوحدة منهن شقفة جاج وحدة، بوكلن شقفة وشقفتين وما بحسبن حساب حدا بده يوكل معهن، وعمي ليش عازل حاله عنهن، لأنه لو بده يقعد معهن مش رح يلحق يوكل له شقفة جاج، وعلى شان هيك، قال لحاله: أنا بقعد لحالي وبصلني أكلي لعندي وما في حدا يشاركني فيه.
وليوم حكت إلي حماتي: علقي حبة عدس حب وسلقيهن، بدنا نسوي مجدرة، ورحت وحطيت من الزرف أو الكيس قَدَر نص كيلو عدس حب في طنجرة التوتية الوسط، وحطيت فوقيهن طاستين مية من لكبار، ونقعت كيلو ونص رز وكلتهن بالطاسة الحديد أم الوقية، وبطلعن 6 طاسات، وحطيت عليهن شوية ميه فاترة في ها الجاط، وكان الرز هذا من الرز اللي بطلع لحماتي من الشؤون وحبته طويلة وقد ما تحط عليه ميه بشرب، وقالت لي حماتي روحي طبقي الطبخة ورحت وزدت على العدس ميه وحطيت بهار طبيخ وقرص ماجي كنت مذوبته في الميه ودرت الرز،  وبعد ما خلطت الرز مع العدس وحركته بالمغرفة الخشب تركته يتشرب الميه ولما رجعت عليهن والا الرز شارب الميه بس بدون ما يستوي، وزدته كمان طاسة ميه، ورجعت عليهن والا الرز زي ما هو، حطيت منهن شوية في صحن صغير ورحت لحماتي على شان تذوقهن والا جارتنا قاعدة عندها، والله ذاقتهن وقالت إلي: زيديهن ميه ورحت وزدتهن وشربن الميه وما اختلف عليهن اشي ورديت وقلت الها: هذا الرز بشرب الميه ومش مستوي، وقالت إلي: زيديهن ميه كمان، وزدتهن ويوم شرب الميه وجيت أطُل عليهن ونهن خابصات خبيصة مع بعضهن، وبعد ما خلصت ديوانها حماتي مع جارتنا أجت وشافتهن وقالت: بدون ما يدري حدا روحي كبيهن غادي في زاوية الارض اللي باب الدار، ورحت وكبيتهن، ولألحين بتعايرني فيها حماتي، وبتقول: انتِ اللي خبصتِ الرز مع العدس وكبيتي الطنجرة.
احنا حتي براد [بريق الشاي] مختلفين عليه، عمي بده نعمل له براد شاي لحاله، لأنه بدش عليه سكر، ولا اشي إلا الشاي، ولازم أحط البراد على صينية وعليها فنجان سكر ومعلقة صغيرة وكاسة الشاي الكبيرة له، أه، في كاسة معينة له، وكبيرة زي كاسات الميه، وهو بيده بحلي الشاي ولما كان يقعُد معه جوزي وأجيب له صينية الشاي يغافله جوزي ويصير يدير السكر في كاسته دير من الفنجان وهذاك يتطلع على الكاسة ويشوف السكر راكِد في قاعها ويصير يحرك فيه بالمعلقة وكل فكره انه من السكر اللي حطه هو بيده ويشرب وما يميز، وقال هذا عمي بحب الشاي مُر.
وأكثر مشاكلنا بتصير في شهر رمضان، لأن حماتي وبناتها بدهن يوم جاج ويوم لحم وجوزي ما هي قدرته يجيب الهن كل يوم، وآخر يوم في رمضان العام، جاب جوزي 3 جاجات وقال: بدكن تعملن عليهن مقلوبة أو صينية، اللي بدكن اياه اعملنه، ودخلت على حماتي وقلت الها: ابنكِ جايب 3 جاجات وقال: اذا بدكوا تطبخوهن صينية أو مقلوبة أُطبخوا اللي بدكوا إياه، قالت حماتي: أُطبُخي اللي بدكِ اياه أنا ما إلي دخل، يعني ردت عليَّ بزعَل، وسحبت حالي وقعدت لما أشوف شو بقررن، وكانت الدنيا الظهر وفي وقت معنا للفطرة، ودخل جوزي عليهن وتكاتلوا على المصاري، بدهن كل وحدة 500 شيكل للعيد، ووحدة منهن حملت قنية فيها فندول وسم لشجر وشربت منها وحملوها على المستشفى وليلتها ما طبخت، وأمي ودت شوربة فريكة للأولاد والجيران من هان وهان كل واحد يودي له صحن طبيخ لهم وأفطروا عليهن، والجاجات ظلين لما طلعت البنت من المستشفى وطبختهن مقلوبة.
وليوم جوزي جاب بروص لفت، من لفت الشمال، وبلشت أنا وحماتي نقمع الورق والضلوع عنهن والشرش قمع بالسكاكين وغسلناه بميه عادية وبعدها قشرنا عنهن الجلدة البرانية بالسكين وبلشنا نُقور فيهن بالمقوار [نحفُر فيهن بالحفار اليدوي]، وخلصناهن تقوير في أول يوم  وحطيتهن في جاطين جوا الثلاجة لثاني يوم، وثاني يوم من الصبح نقعت لهن 3 كيلو رز وساعة الضحى أجت حماتي وبلشنا بدنا نحشي فيهن، وجبت الرز المنقوع وزليت عنه الميه بيدي على باب الطنجرة اللي نقعت فيها الرز ودرت بابها على باب سطل أو دلو على شان أكب ميته برا على قاع الشجر، وبهرت الرز ببهار مشترى وحطيت معه كيلو لحمة مفرومة وفرمت راس ثومة عليهن وخلطتهن في بعض كويس، وصرت أنا وحماتي نحشي فيهن راس راس وكل راس حسب كُبره بيوخذ حشوة بس بدكش تعبيه لبابه على شان ينقع كويس الرز فيه ويستوي لأنك لو عبيته لبابه مش رايح كل الرز فيه يستوي، ونسكر باب الراسب نتفت لحمة، وبعد ما خلصناهن حشي قمت ودرت زيت ذرة من التنكة في القلاية الكبيرة وزدت عليهن من الزيت اللي كنت قاليا فيه قبل ها المرة مقالي زي البطاطا وبظل محتفظ فيه للقلي، يعني درت لتر زيت في القلاية وبعد ما حمي الزيت وصار يطشطش في القلاية هبطت الغاز تحتيه وصرت أحط في رؤوس اللِفت في القلاية لما ما يظل وساع فيها، ورفعت الغاز تحتيهن وصرت أقلب في الرؤوس على شان يحمرين من كل الشقات او الجهات، وكملتهن قلي، وجبنا طنجرة التوتية الكبيرة وحطيناهن فيهاوعبينا عليهن ميه لخناق الطنجرة، يعني لما طفحت الميه عنهن وغمرتهن، وحملت الطنجرة أنا ووحدة من البنات ورحنا فيها على موقدة النار باب مشاريق الدار تحت الشجر وعلقناها على الموقدة وريحنا الحجار كويس تحتيها، وأولعت النار تحتيها بالكرتون والحطب وأجت حماتي وقعدت عندها، ورحت أنا أعمل اللبن، وجبت قرص لبن بلدي وقرصين لبن سوري ودقيتهن بحجر جوا شريطة نظيفة وبعدها نقعتهن في ميه سخنة وبعد شوية رجعت عليهن وحطيتهن بميتهن في المونينكس أو خلاط الكهرباء وشغلته عليهن وثردن في الميه وذابن، وزليتهن في الصفاية الحديد جوا جاط بلاستك وحملتهن ورحت على حماتي ودرتهن على اللَفِت بعد ما غلي وربط اللبن مع الميه ودرت عليهن كمان 5 قناني بندورة ولما أجت حماتي وذاقتهن بعد ما نزلنا الطنجرة والا طعمهن مُر، وقالت إلي: ذوقيهن يا بنت، ولما ذقته نوالا طعمهن مر بالفعل، وحملنا الطنجرة زي ما هي أنا ووحدة من بناتها وكبيناها في قاع السنسلة، بس احنا لما قورناهن كان طعم اللبِش مُر [اللُب] بس قلنا بروح المرار مع الطبيخ، هذاك اليوم قضيناها على المقالي وسلطة البندورة.
كم مطبخ في عندكم؟   
من يوم ما كبرت عيلتي وصار في عندي أولاد، قلت لجوزي بدك تعمل النا مطبخ لحانا، أنا بظلش متحمل اجميلت أمك، وكل ما بدي اعمل شغلة بدي أقول الها، وهذول أولاد صغار وبدهم يوكلوا، وراح سوا وقسم الدار بينه وبين أهله وحظ باب بينا وبينهم وعمل النا مطبخ لحالنا في الجهة اللي قسمنا فيها وظل مطبخ حماتي زي ما هو، ورحت على أمي وقلت الها يَما بدي مواعين للمطبخ بدكِ تجيبيهن، وأعطتني امي وقتها مصاري ورحت وعلى الخليل وشتريت طنجرة توتية وطقم طناجر تيفال وطقم قلايات تيفال، وطقم غلايات و عشر كاسات شاي وعشر فناجين قهوة ودزينة معالق، وبراد شاي وسط، والطقم من أي أشي بيكون من 3 أحجام، كبير ووسط وصغير، ويوميها المغرب والا امي وأخوي جايين عليَّ وجايبين غاز جديد ب3 عيون، واللي من هان وهان زي خواتي جابن إلي خلاط على الكهرباء وطقم صواني نقِل وواللي جابت إلي سدر، وهيك وعبيت مطبخي جلي.  
أولادكِ بتفطريهم لحالهم ويلا مع العيلة كلها؟
هذول الأولاد في أيام دوامهم في المدرسة بعد ما أصحيهم على الساعة سبعة الصبح ببقى عاملة إلهم فطور على أربع حبات بيض وفقسة زيت زيتون وصحن دُقة صغير، وكل هذا مشترى من الدكان ما عدا زيت الزيتون من زيت زيتوننا، وبطق حبات البيض اذا كانن مش على عددهم الخمسة بطق زي هذا اليوم طقيت 3 حبات في زيت زيتون وحبة سلقتها سلق في ميه للبنت الصغيرة اللي بتروح على الروضة، ولما ما يبقى في بيض زي أول مبارح بصيروا يتحردوا عن الفطور زي الولد تامر ومصطفى بس البنتين أي اشي برضيهن، ويوم الجمعة زي أيام عطلتهم من المدرسة بحولوا متاخرين في النوم وبعمل فطور زي قلاية البندورة، باجي لحبات البندورة وبقشرهن وبشلقهن فرم كبير وبحط شوية زيت ذرة في القلاية وبحوس معهن راس بصل وبكون مفرميته سنون سنون وقرن فلفل أخضر حراق، وبدير 8 حبات بندورة اللي فرمتهن عليهن وبحط كاسة ميه فوقيهن وبظلن يغلين لما يستوين وتربط مرقتهن، ومرات لما ما يكون في بندورة بقلي كم راس بطاطا، وبجيب إلي 10 رؤوس بطاطا وبقشرهن بالسكين وبشلق الراس شلقتين وبصير أشلق فيهن سنون سنون، وبحُط القلاية على الغاز وبدير فيها اذا في بواقي من الزيت اللي قليت فيه المرات اللي قبل وبصير أقلي في البطاطا فيه لما تحمر وتستوي بقيمها من القلاية بالمغرفة الحديد اللي فمها مخزق على شان يزل الزيت عن البطاطا فوق القلاية وهيك لما أخلص قلي وببقى معلقة براد الشاي على عين الغاز الثانية وبلقمه بالسكر والشاي بعد ما تغلى الميه وبحط عليه عرق نعناع وبنزله وبرادنا على شان بحبوا الشاي حلو بحط عليه فنجان ونص سكر ومعلقة كبيرة شاي وبعمل البراد 10 كاسات شاي، وبحمل الفطور كله من قلاية بندورة وزيت ودُقة وبطاطا واذا في مرتديلا كمان بفرمها من ها الاصبع دواوير دواوير رفيعة وبحطها على صحن وبحمل هذا كله على غرفت حماتي وبنروح كلنا نفطر هناك، بس عمي بيكون عامل فطوره لحاله في مطبخ حماتي وأكثر فطوره قلاية بندورة بعملها لحاله وأنا اللي بعمل إله كاسة الشاي اللي بده إياها، وجوزي في يوم الجمعة بفطر معنا، بس في أيام الشغل بس بشرب شاي وبظل طالع على شغله وبظل عليها لما يروح من المنشار الظهر وبتغدا في الدار.
وشو السندويشات اللي بتعمليها إلهم؟ 
يوم يبقى في مرتديلا بجيب رغيف خبز وبفلق منه على دايره وبعمل لكل واحد ساندويشة فيها 4 أو 5 فلقات مرتديلا وبحطحها لكل واحد منهم في زَرف أبيض بلاستك وبحطوها في شنتانهم [حقائبهم]، وبمر وقت على الواحد فش إلا زيت ودُقة، وبعمل منهن ساندوش إلهم، وبدهن خبزة الواحد فيهم من جوا زيت وبرش عليها الدُقة، حتى لو أفطرت معهم بدي على حويلت حماتي وبناتها أعمل فطور وأحمله وأروح أفطر معهن، واليوم اللي ما بكون في عندي اشي أعمل منه فطور، ما بسألني عنه، وبروحن وبشترين من الدكان اللي بدهن إياه وبفطرن عليه، والطبي خزي هيك لما ما يبقى في عندي أشي أطبخه، واذا انت بتوكل منه أنا وولادي بنوكل أو بنشوفه. 
مين اللي بشتري خضرة الدار وأكلها، ووين بنحط؟
جوزي هو اللي بشتري الخضرة واللحم والجاج، بس الجاج على شان بحبوه طازة يبقى بنوخذ من محل الجاج اللي عندنا دَّين على الدفتر وجوزي بسِد لما يُقبُض المصاري، الشهر هذا اللي احنا فيه قبض مصاري شغله من أول الشهر هذا عن الشهر اللي قبله، وراح على حسبة الخضرة في الخليل وشترى بروص بندورة وبروص بطاطا وبروص كوسا وبروص بيتنجان مقالي [ بوص: صندوق، بيتنجان: بابا غنوجٍ]، وشترى 4 جاجات من المسلخ و7 كيلو لحمة مفرومة وناعمة وروح، ولما وصل الدار نزلهن من السيارة وقال إلي: قسميهن بينا وبين أهلي، وقسمت كل اشي بالنُص بينا وبينهم مع اني لما بطبخ من عندي بدي احسب حسابهم وبخلص الاشي من عندي وهم ظايل عندهم وبنصير نلابي على القِلة وهن بطبخين وبقلين ولو إنها لُقمة خبز في نفس ولد من الأولاد ما بطعمنه إياها.
لما تضيق الدنيا عليكم وما في ولا قرش في الدار، كيف بدبروا حالكم في أكلكم؟
والله بصير، في أيام ما بتلاقي شيكل واحد في الدار، وهذول أولاد بوكلوا وجهك لما يجوعوا، بس أنا دار أبوي خطفت رجل وبكون عندهم، وبروح لأمي وبقول إلها: والله ما في الشغلة في الدار أعملها لللأولاد، وبتحملني من ها اللي عندها زي البطاطا أو البندورة ومرات بودي واحد من لولاد عليها وبتعطيه أذا طابخة من هذه الطبخةأو مصاري مرات وبنشتري معلبات من الدكان او كيلو عدس وبعمل مجدرة عدس فيه. 

طيب شو أكثر أكلة بحبوها عيلتكِ ومين اللي بعملها؟
أكثر أكلة بحبوها هي اكلة الكفتة، وهذه الأكلة أنا اللي بعملها وبطول إلي 2 كيلو كفتة من الثلاجة قبل بليلة من الفريزة وبحطهن في قاع الثلاجة من تحت، على شان يحل عنهن الثلج لثاني يوم، وثاني يوم لما ببلش فيهن، أول ما ببلش بحط الكفتة في جاط وبعجنها في بعضها مع البهارات زي الفلفل الأسمر وبهار اللحم، وبحط القلاية على الغاز وبقلي فيها راسين بصل مفرومات سنون سنون لما يحمرين وبقيمهن وبفرم 5 رؤوس بطاطا سنون سنون كمان وببقى أدحبر في الكفتة في ايدي دحابير دحابير وبفردها في صينية التوتية الكبيرة وبحط البصل على جنب في الصينية على الكفتة والبطاطا على باقي الصينية، لأن حماتي وبناتها بحبين الكفتة مع البصل والأولاد بحبوها مع بطاطا وبحط عليها صحن ميه مع 3 معالق طحينية مذوبهن فيهن ةبغليها على الغاز وبعدها بشويها في الفرن، وبعد ما أنزلها بنقُض منها الكفتة اللي عليها البصل في صينية صغيرة لحماتي وبناتها وبوديها إلهن مع رغيفين خبز، وباقي الصينية بقعد أنا والأولاد وجوزي عليها، بس بقيم منها صحن كبير لعمي وبوديه إله على غرفته.

